CELEX: 32018D0202(01)
Language: sk
Date: 2018-01-30 00:00:00
Title: Rozhodnutie Komisie z 30. januára 2018, ktorým sa zriaďuje Strategické fórum pre dôležité projekty spoločného európskeho záujmu

2.2.2018   
            
            
               SK
            
            
               Úradný vestník Európskej únie
            
            
               C 39/3
            
         ROZHODNUTIE KOMISIE
   z 30. januára 2018,
   ktorým sa zriaďuje Strategické fórum pre dôležité projekty spoločného európskeho záujmu
   (2018/C 39/03)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:
   
               (1)
            
            
               Článkom 173 zmluvy sa Únia a členské štáty poverujú úlohou zabezpečiť podmienky potrebné na existenciu konkurencieschopnosti priemyslu Únie.
            
         
               (2)
            
            
               V článku 107 ods. 3 písm. b) zmluvy sa stanovuje, že pomoc na podporu vykonávania dôležitého projektu spoločného európskeho záujmu možno považovať za zlučiteľnú s vnútorným trhom.
            
         
               (3)
            
            
               Úspešná priemyselná stratégia by mala byť založená na silných stránkach a prednostiach Európy v strategických hodnotových reťazcoch nových technológií, čo si často vyžaduje spoločné koordinované úsilie a verejné a odvetvové investície z niekoľkých členských štátov.
            
         
               (4)
            
            
               Na podporu nových dôležitých projektov spoločného európskeho záujmu (1), ktoré môžu mať zásadný význam pri podpore politík a opatrení v oblastiach kľúčových pre hospodársky rast, je potrebný proaktívnejší prístup so zapojením členských štátov a odvetvia.
            
         
               (5)
            
            
               Oznámenie Komisie s názvom „Investovanie do inteligentného, inovatívneho a udržateľného priemyslu Aktualizovaná stratégia pre priemyselnú politiku EÚ“ (2) vyzýva na zriadenie strategického fóra so zapojením kľúčových zainteresovaných strán zameraného na identifikáciu kľúčových hodnotových reťazcov a investičných projektov a monitorovanie dosiahnutého pokroku.
            
         
               (6)
            
            
               Vzhľadom na uvedené si Komisia musí vyžiadať odborné stanovisko od expertov v poradnom orgáne.
            
         
               (7)
            
            
               Preto je potrebné zriadiť skupinu expertov v oblasti strategických hodnotových reťazcov a investičných projektov, najmä v súvislosti s dôležitými projektmi spoločného európskeho záujmu, a stanoviť jej úlohy, ciele a štruktúru.
            
         
               (8)
            
            
               Skupina by mala poskytovať Komisii poradenstvo a odborné znalosti s cieľom prispieť k vytvoreniu spoločnej vízie Únie týkajúcej sa kľúčových hodnotových reťazcov v Európe a uľahčiť dohody o vytváraní a rozvíjaní nových investičných projektov v kľúčových hodnotových reťazcoch v Európe na základe spolupráce a koordinácie medzi orgánmi verejnej správy a kľúčovými zainteresovanými stranami z niekoľkých členských štátov.
            
         
               (9)
            
            
               Skupina by mala byť vytvorená z vysoko postavených úradníkov z príslušných orgánov členských štátov, zástupcov na vysokej úrovni z ostatných verejných subjektov, ako sú orgány Únie a medzinárodné organizácie (pôsobiace v oblastiach ako technológie a inovácie, energetika, doprava, investície, ekonomická analýza, bezpečnosť a obrana), zástupcov na vysokej úrovni z organizácií zastupujúcich záujmy akademickej obce a výskumnej sféry, financií, priemyslu, MSP, zamestnancov a pracovníkov, ako aj jednotlivcov menovaných ad personam.
            
         
               (10)
            
            
               Mali by sa stanoviť pravidlá zverejňovania informácií členmi skupiny.
            
         
               (11)
            
            
               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (3).
            
         
               (12)
            
            
               Je vhodné stanoviť obdobie uplatňovania tohto rozhodnutia. Komisia včas zváži účelnosť jeho predĺženia,
            
         ROZHODLA TAKTO:
   Článok 1
   Predmet
   Týmto sa zriaďuje Strategické fórum pre dôležité projekty spoločného európskeho záujmu (ďalej len „skupina“).
   Článok 2
   Mandát a úlohy
   Mandátom skupiny je uľahčovať dohody medzi verejnými orgánmi a kľúčovými zainteresovanými stranami z rôznych členských štátov na dosahovanie pokroku pri nových dôležitých projektoch spoločného európskeho záujmu a vytvoriť spoločnú víziu na úrovni Únie pre spoločné, koordinované úsilie a investície do kľúčových hodnotových reťazcov.
   Skupina má predovšetkým tieto úlohy:
   
               a)
            
            
               poskytovať Komisii poradenstvo v súvislosti s kľúčovými hodnotovými reťazcami pre Európu, definovanými ako hodnotové reťazce strategického významu pre Európu, ktoré si vyžadujú spoločné, koordinované opatrenia verejných orgánov a priemyslu z viacerých členských štátov, aby Európa zostala alebo sa stala svetovým priemyselným lídrom v kľúčových oblastiach;
            
         
               b)
            
            
               pomáhať Komisii pri budovaní spoločnej európskej vízie pre tieto kľúčové hodnotové reťazce, s ktorou sa stotožnia členské štáty a kľúčové zainteresované strany;
            
         
               c)
            
            
               poskytovať Komisii poradenstvo v oblasti dôležitých projektov spoločného európskeho záujmu v rámci kľúčových hodnotových reťazcov;
            
         
               d)
            
            
               pomáhať Komisii pri nadväzovaní spolupráce a koordinácii medzi verejnými orgánmi a kľúčovými zainteresovanými stranami z viacerých členských štátov na uľahčenie dohôd o rozvíjaní nových dôležitých projektov spoločného európskeho záujmu;
            
         
               e)
            
            
               pomáhať Komisii pri monitorovaní dosiahnutého pokroku, podávať správy o obmedzeniach a prekážkach, ktoré sa vyskytli pri navrhovaní a rozvíjaní dôležitých projektov spoločného európskeho záujmu, a navrhovať riešenia na prekonanie týchto prekážok alebo obmedzení;
            
         
               f)
            
            
               poskytovať Komisii poradenstvo o sprievodných opatreniach potrebných na úspešné vykonávanie nových dôležitých projektov spoločného európskeho záujmu;
            
         
               g)
            
            
               poskytovať Komisii poradenstvo týkajúce sa alternatívnych riešení na podporu spoločných, koordinovaných investícií do kľúčových hodnotových reťazcov, ak dôležitý projekt spoločného európskeho záujmu nie je uskutočniteľný.
            
         Článok 3
   Konzultácie
   Komisia môže so skupinou konzultovať akékoľvek záležitosti týkajúce sa priemyselných hodnotových reťazcov so strategickým významom pre Európu a súvisiacich investícií.
   Článok 4
   Členstvo
   1.   Skupinu tvorí najviac 50 členov.
   2.   Členmi sú:
   
               a)
            
            
               osoby vymenované ad personam;
            
         
               b)
            
            
               organizácie zastupujúce záujmy akademickej obce a výskumnej sféry, financií, priemyslu, MSP a zamestnancov a pracovníkov;
            
         
               c)
            
            
               orgány členských štátov;
            
         
               d)
            
            
               iné verejné subjekty.
            
         3.   Členovia vymenovaní ad personam konajú nezávisle a vo verejnom záujme.
   4.   Orgány členských štátov, organizácie a iné verejné subjekty vymenúvajú svojich zástupcov a sú povinné zabezpečiť, aby ich zástupcovia poskytovali odborné znalosti na vysokej úrovni. Generálne riaditeľstvo Komisie pre vnútorný trh, priemysel, podnikanie a MSP („GR GROW“) môže odmietnuť nomináciu zástupcu organizácie, ak sa domnieva, že táto nominácia nie je vhodná vzhľadom na požiadavky uvedené v kapitole 4 výzvy na predkladanie prihlášok uvedenej v článku 5. V takom prípade bude príslušná organizácia vyzvaná, aby určila iného zástupcu.
   5.   Členovia, ktorí už nie sú schopní účinne prispievať k rokovaniam expertnej skupiny, ktorí podľa stanoviska dotknutého odboru Komisie nespĺňajú podmienky stanovené v článku 339 Zmluvy o fungovaní Európskej únie alebo ktorí sa vzdajú členstva, už nie sú pozývaní na žiadne zasadnutia skupiny a môžu byť nahradení na zvyšok ich funkčného obdobia.
   Článok 5
   Výberový proces
   1.   Výber členov skupiny uvedených v zozname v článku 4 ods. 2 písm. a) a b) sa vykonáva prostredníctvom verejnej výzvy na predkladanie prihlášok, ktorá sa uverejní v Registri expertných skupín Komisie a podobných subjektov („register expertných skupín“). Okrem toho môže byť výzva na predkladanie prihlášok uverejnená inými spôsobmi, a to aj na osobitných webových sídlach. Vo výzve na predkladanie prihlášok sa jasne uvedú kritériá výberu vrátane požadovaných odborných znalostí a záujmov, ktoré majú byť zastúpené v súvislosti s prácou, ktorá sa má vykonávať. Minimálna lehota na podanie prihlášok je štyri týždne.
   2.   Osoby, ktoré žiadajú o vymenovanie za členov skupiny ad personam, musia oznámiť všetky okolnosti, ktoré by mohli viesť ku konfliktu záujmov. Komisia najmä musí vyžadovať od uvedených jednotlivcov, aby ako súčasť svojej prihlášky predložili formulár vyhlásenia o záujmoch („VOZ“) na základe štandardného formulára VOZ pre expertné skupiny spolu s aktuálnym životopisom (CV). Predloženie riadne vyplneného VOZ je nevyhnutným predpokladom oprávnenosti byť vymenovaný ako člen ad personam. Posúdenie konfliktu záujmov sa vykoná v súlade s horizontálnymi pravidlami Komisie pre expertné skupiny („horizontálne pravidlá“).
   3.   Na účel menovania organizácií sa vyžaduje registrácia v registri transparentnosti.
   4.   Generálny riaditeľ GR GROW vymenuje členov skupiny spomedzi odborníkov s kvalifikáciou v oblastiach uvedených v článku 2 a článku 3, ktorí zareagovali na verejnú výzvu na predkladanie prihlášok.
   5.   Členovia sa vymenúvajú na dva roky. Vo funkcii zostávajú až do nahradenia alebo do konca svojho funkčného obdobia. Ich funkčné obdobie sa môže predĺžiť.
   6.   GR GROW zostaví rezervný zoznam vhodných uchádzačov, ktorý sa môže použiť na účel menovania náhradníkov za členov. GR GROW pred zaradením mien žiadateľov na rezervný zoznam požiada o ich súhlas.
   Článok 6
   Predseda
   Skupine predsedá generálny riaditeľ GR GROW.
   Článok 7
   Činnosť skupiny
   1.   Skupina koná na žiadosť GR GROW v súlade s horizontálnymi pravidlami.
   2.   Skupina vo všeobecnosti zasadá v priestoroch Komisie v Bruseli.
   3.   GR GROW zabezpečuje sekretárske služby. Na zasadnutiach skupiny a jej podskupín sa môžu zúčastniť aj úradníci Komisie z iných odborov zainteresovaných na prerokúvaných otázkach.
   4.   Po dohode s GR GROW môže skupina jednoduchou väčšinou hlasov svojich členov rozhodnúť, že jej rokovania budú verejné.
   5.   Zápisnice z diskusie o každom bode v programe zasadnutia a stanoviská vydané skupinou musia byť zmysluplné a úplné. Zápisnicu vypracúva sekretariát a zodpovedá za ňu predseda.
   6.   Skupina prijíma svoje stanoviská, odporúčania alebo správy na základe konsenzu. V prípade hlasovania sa o výsledku rozhodne jednoduchou väčšinou hlasov členov. Členovia, ktorí hlasovali proti, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich stanoviska.
   Článok 8
   Podskupiny
   1.   GR GROW môže zriadiť podskupiny na preskúmanie špecifických otázok na základe mandátu, ktorý vymedzí GR GROW. Podskupiny vykonávajú činnosť v súlade s horizontálnymi pravidlami a zodpovedajú sa skupine. Podskupiny zaniknú hneď, ako splnia svoj mandát.
   2.   Členovia podskupín, ktorí nie sú členmi skupiny, sa vyberajú prostredníctvom verejnej výzvy na predkladanie prihlášok v súlade s článkom 5 a horizontálnymi pravidlami.
   3.   Jednotliví členovia môžu byť vymenovaní za spravodajcov pre určitú tému. V období medzi rokovaniami sa práca vykonáva elektronicky.
   Článok 9
   Prizvaní experti
   GR GROW môže podľa potreby prizývať expertov, ktorí majú osobitné odborné znalosti v prerokúvanej téme, aby sa zúčastnili na činnosti skupiny alebo podskupín.
   Článok 10
   Pozorovatelia
   1.   Jednotlivcom, organizáciám alebo verejným subjektom môže byť udelený štatút pozorovateľa v súlade s horizontálnymi pravidlami, a to priamym pozvaním.
   2.   Organizácie a verejné subjekty určené ako pozorovatelia vymenujú svojich zástupcov.
   3.   Predseda môže pozorovateľom a ich zástupcom povoliť, aby sa zúčastnili na rokovaniach skupiny a poskytovali odborné poznatky. Nemajú však mať hlasovacie práva a nepodieľajú sa na formulácii odporúčaní ani poradenstva skupiny.
   Článok 11
   Rokovací poriadok
   Na návrh GR GROW a po dohode s ním skupina prijme svoj rokovací poriadok jednoduchou väčšinou hlasov svojich členov, na základe štandardného rokovacieho poriadku expertných skupín v súlade s horizontálnymi pravidlami.
   Článok 12
   Služobné tajomstvo a zaobchádzanie s utajovanými skutočnosťami
   Členovia skupiny a podskupín a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) 2015/443 (4) a (EÚ, Euratom) 2015/444 (5). Ak tieto povinnosti nedodržia, Komisia môže prijať všetky primerané opatrenia.
   Článok 13
   Transparentnosť
   1.   Skupina a podskupiny musia byť registrované v registri expertných skupín.
   2.   Pokiaľ ide o zloženie skupiny, v registri expertných skupín sa uverejnia tieto údaje:
   
               a)
            
            
               mená jednotlivcov vymenovaných ad personam;
            
         
               b)
            
            
               názvy členských organizácií, uverejnia sa zastupované záujmy;
            
         
               c)
            
            
               názvy iných verejných subjektov;
            
         
               d)
            
            
               mená pozorovateľov;
            
         
               e)
            
            
               názvy orgánov členských štátov.
            
         3.   Všetky relevantné dokumenty vrátane programov zasadnutí, zápisníc a príspevkov účastníkov sa zverejnia buď priamo v registri expertných skupín, alebo prostredníctvom odkazu z registra na osobitné webové sídlo, kde sú tieto informácie k dispozícii. Prístup k osobitným webovým sídlam nemožno podmieniť registráciou používateľa či inak obmedziť. Najmä program zasadnutia a iné relevantné informačné dokumenty sa uverejňujú v dostatočnom predstihu pred zasadnutím a potom nasleduje včasné uverejnenie zápisnice. Výnimky zo zverejňovania sú možné len v prípadoch, keď sa predpokladá, že by v dôsledku zverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (6).
   Článok 14
   Výdavky na zasadnutia
   1.   Účastníci podieľajúci sa na činnostiach skupiny a podskupín nie sú za poskytované služby odmeňovaní.
   2.   Cestovné náklady a náklady na pobyt, ktoré účastníkom vznikli v súvislosti s činnosťou skupiny a podskupín, uhrádza Komisia. Takáto úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených oddeleniam Komisie v rámci každoročného postupu prideľovania finančných prostriedkov.
   Článok 15
   Uplatniteľnosť
   Toto rozhodnutie sa uplatňuje do 31. mája 2020.
   
      V Bruseli 30. januára 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Komisia stanovuje pravidlá štátnej pomoci (Ú. v. EÚ C 188, 20.6.2014), ktoré majú poskytnúť členským štátom usmernenia, ako nasmerovať verejné financovanie do integrovaných dôležitých projektov spoločného európskeho záujmu, ktoré musia pozitívne ovplyvňovať väčšiu časť hospodárstva a spoločnosti Únie, ako napríklad kľúčové podporné technológie (KET). KET sú technológie náročné na znalosti a spojené s intenzívnym výskumom a vývojom, rýchlymi inovačnými cyklami, vysokými kapitálovými výdavkami a vysokokvalifikovanou pracovnou silou – COM/2012/0341.
   
      (2)  COM(2017) 479 final.
   
      (3)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
   
      (4)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
   
      (5)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
   
      (6)  Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.